ANAN ผุดแคมเปญกระตุ้นยอดซื้อปลายปี รับสัญญาณ “ตลาดอสังหาฯ” ฟื้นตัว
ANAN ผุดแคมเปญกระตุ้นยอดซื้อปลายปี รับสัญญาณ “ตลาดอสังหาฯ” ฟื้นตัว
1 ธ.ค. 2563

นายชานนท์ เรืองกฤตยา ประธานเจ้าหน้าที่บริหาร และกรรมการผู้จัดการใหญ่ บริษัท อนันดา ดีเวลลอปเม้นท์ จำกัด (มหาชน) หรือ ANAN กล่าวว่า ภาพรวมตลาดอสังหาริมทรัพย์ไทยเริ่มเห็นสัญญาณการฟื้นตัวขึ้นของตลาดมาตั้งแต่ช่วงปลายไตรมาส 3/63 ที่การซื้อขายและการโอนทยอยฟื้นตัวกลับมาอีกครั้ง
นอกจากนี้หากการพัฒนาวัคซีนโควิด-19 มีความชัดเจนมากขึ้นน่าจะเป็นข่าวดีและทำให้ Sentiment ของตลาดน่าจะดีขึ้นจากความเชื่อมั่นของนักลงทุน โดยเฉพาะตลาดหุ้นไทย ซึ่งเศรษฐกิจมีการพึ่งพิงต่อภาคการท่องเที่ยวค่อนข้างสูงเมื่อเทียบกับประเทศอื่น โดยภาคการท่องเที่ยวถือเป็นตัวขับเคลื่อนเศรษฐกิจไทย ดังนั้นหากภาคการท่องเที่ยวฟื้นตัวได้ เศรษฐกิจไทยก็น่าจะมีการฟื้นตัวได้ดีตามลำดับ
อย่างไรก็ตาม ธุรกิจอสังหาริมทรัพย์ถือว่าเป็นกลุ่มอุตสาหกรรมต้นน้ำที่มีบทบาทสำคัญ และมีผลต่อการขยายตัวหรือหดตัวของจีดีพีในประเทศค่อนข้างมาก เนื่องจากเป็นอุตสาหกรรมที่เกี่ยวเนื่องกับหลากหลายธุรกิจ ดังนั้น การผลักดันให้ตลาดอสังหาริมทรัพย์ฟื้นตัวได้เร็วขึ้นจะส่งผลดีต่อการขยายตัวทางเศรษฐกิจในประเทศให้กลับมาได้เร็วขึ้นเช่นกัน
ทั้งนี้ อนันดาฯ มีการเตรียมความพร้อมด้วยการวางแผนกระตุ้นกำลังซื้อเพื่อรองรับสัญญาณบวกของเศรษฐกิจที่มีทิศทางที่ดีขึ้น และตอบโจทย์ความต้องการของผู้บริโภค ซึ่งในปัจจุบันดีมานด์ของการซื้อยังคงให้ความสำคัญกับทำเลที่มีความพร้อมและมีแนวโน้มในการเติบโตที่มากกว่า ทำให้อนันดาฯ ยังคงมุ่งมั่นสร้างสรรค์และพัฒนาสิ่งใหม่ๆ ตลอดเวลา
โดยออกแคมเปญส่งท้ายปี ด้วยข้อเสนอและราคาสุดคุ้ม ลดสูงสุดถึง 43% สำหรับโครงการคุณภาพบนทำเลศักยภาพพร้อมอยู่ 10 ทำเลใกล้รถไฟฟ้า และโครงการบ้านในราคาและข้อเสนอสุดพิเศษ ไว้พร้อมตอบรับสัญญาณบวกดังกล่าว เพื่อตอบโจทย์การใช้ชีวิตของคนเมือง และครบทุกมิติการใช้ชีวิต โดยเน้นทำเลที่ตั้งที่สะดวกในการเดินทาง การทำงาน และ ไลฟ์สไตล์ของคนเมือง